Internet på VestMøn

Lokalrådene for VestMøn og Stege og Omegn forsøger igen at skaffe hurtigt bredbånd og mobil-forbindelse til den nordvestlige del af Møn. Det drejer sig om området fra Hjelm til Stege og videre langs Kostervej, ned forbi Kostervig til og med Borrensvej, samt enkelt ejendomme vest for Røddinge og Sprove.

I dette område er der mere end 150 ejendomme, som endnu ikke har god internet- eller mobil-forbindelse. Hvis vi opnår tilslutning fra mere end 100 af disse husstande vil vi søge om tilskud fra Statens Bredbåndspulje.

Staten kræver, at hver husejer er villig til at bidrage med en egenfinansiering på 4000 kroner, et beløb, som vi frygter, vil afholde mange fra at tilmelde sig og i stedet fortsætte med nuværende telefonforbindelser, men vi håber naturligvis at vores bekymringer bliver gjort til skamme.

Vores arbejdsgruppe har i week-enden udsendt information til alle, som i 2017 viste interesse for fibernet. Mandag og Tirsdag er der omdelt et informationsbrev til de resterende husejere.

Hvis vi opnår mere end 100 tilmeldinger vil vi bede forskellige leverandører om tilbud. Det vil naturligvis omfatte Fibia, der allerede har et stort fibernet på VestMøn, men andre leverandører vil også blive kontaktet, da en luftbåret løsning utvivlsomt vil være konkurrencedygtig til den meget spredte bebyggelse.

Ansøgningsfristen til Statens Pulje er 1. Oktober. Det kræver at vi forinden har modtaget en fuldmagt, der kan hentes på VestMøn Lokalråds hjemmeside (<http://vestmoen-lokalraad.dk>), hvor status for tilmeldinger også kan følges.

Lars Skov Andersen

Internet-udvalget VestMøn Lokalråd